Mirjam het te groot vir haar skoene geraak. – NG Kerk Adelaide
Mirjam het te groot vir haar skoene geraak.
2021/05/21 Paul Odendaal
SKRIFLESING: Eksodus 15: 20 – 21 en Numeri 12: 1 – 15
Wat baie gelowiges nie weet is dat Moses, Aäron en Mirjam, die drie herders van Israel was. Hulle was ook broers en suster. Hulle het dieselfde ouers gehad. Hulle het as drie herders die volk Israel uit Egipte, uit slawerny gelei na die beloofde land. Vir veertig jaar het hulle as 'n span saamgewerk om die Israeliete te lei.
Moses as leier, was 'n tipe van 'n koning, Aäron was 'n priester en Mirjam was 'n profetes. Duidelik kom die drie ampte van die Ou Testament hier na vore.
Ons lees die eerste keer vir Moses raak, toe sy moeder hom versteek in 'n mandjie met pik besmeer en tussen die biesies van die Nylrivier versteek het, sodat die Egiptiese soldate hom nie kon doodmaak nie. Farao het mos beveel dat alle babaseuntjies met geboorte doodgemaak word, aangesien hy gesien het hoe die Israeliete vermeerder het. Hy was bang vir 'n staatsgreep. Ons lees dan hoe sy suster Miriam haar boetie oppas. Toe een van die Egiptiese prinsesse hom vind en die seuntjie wil aanneem het Miriam gereël dat die seuntjie geborsvoed word totdat hy gespeen is. Dan sou sy hom na die paleis neem.
Ons lees die eerste keer van Aäron, toe die Here vir Moses roep by die brandende braambos om die volk Israel uit Egipte uit die plek van slawerny te red. Moses se verskoning was dat hy gehakkel het. Daarom het die Here vir hom sy broer Aäron gegee om namens hom te onderhandel en te praat.
Van Mirjam lees ons weer in Eksodus 15: 20 – 21, waar sy die vroue begelei met 'n lofdans. Duidelik kom haar leierseienskappe na vore: "Toe het Mirjam, die profetes, die suster van Aäron, 'n tamboeryn in haar hand geneem, en al die vroue het agter haar aan uitgegaan met tamboeryne en in 'n kring gedans. Mirjam het vir hulle die refrein gesing: "Sing vir die Here, want Hy is hoog verhewe. Die perd en sy ruiter het Hy in die see geslinger."
Die driemanskap was geseënd en hulle het goed saamgewerk. Maar dan lees ons van 'n tragiese gebeurtenis wat ontstaan het tussen hulle drie.
In Numeri 12 lees ons hoedat Mirjam en Aäron vir Moses aanspreek oor hy met 'n Kussitiese vrou getrou het. Talle kommentare beweer dat die vrou waarskynlik 'n swart vrou was. Beslis was hier sprake van rassisme, oor Moses oor die etniese grense getrou het.
Maar die eintlike probleem vir God was dat Mirjam en Aäron die gesag van Moses wou ondermyn. Hulle sê in Rut 12: 2 die volgende: "Is dit dan net deur Moses wat die Here gepraat het? Het Hy nie deur ons ook gepraat nie?" Die Here het dit gehoor.
Moses was 'n uiters beskeie en sagmoedige mens. Mirjam en Aäron het te groot vir hulle skoene geword. Die Here het vir Moses in die posisie geplaas as leier van Israel. Dit wil hulle nou ondermyn. Skielik is daar 'n skeuring in die driemanskap.
Die Here hou nie daarvan dat Moses geboelie word nie. Die Here hou nie van die skeuring in die driemanskap nie. Onmiddellik het Hy al drie na die tent van ontmoeting gestuur. Daar staan toe dat die Here in 'n wolk afgekom en by die ingang van die tent gaan staan het. Toe het die Here vir Mirjam en Moses nader geroep en gesê in Numeri 12: 6 – 8 as volg: "Luister nou na my woorde: "As daar 'n profeet onder julle is, sal Ek, die Here, Myself in 'n visioen aan hom bekend maak; in 'n droom sal Ek met hom praat. Met my dienskneg Moses is dit anders. In my hele huishouding is hy betroubaar. Van aangesig tot aangesig praat Ek met hom, in 'n verskyning, nie in raaisels nie; die verskyningsvorm van die Here sien hy. Waarom was julle dan nie bang om teen my dienskneg, Moses, uit te vaar nie?"
Toe het die toorn van die Here ontvlam en toe die wolk van die tent optrek was Mirjam melaats gewees. Dit was in daardie tyd 'n ongeneeslike gesig. Waarskynlik het die Here net vir Mirjam so erg gestraf omdat sy die aanhitser was en Aäron haar gevolg het. (Mirjam se naam word telkens in die gebeure eerste genoem.)
Omdat Moses sagmoedig was het hy ernstig tot die Here gebid en om vergifnis gevra vir Mirjam en Aäron. Hy het gevra dat die Here tog vir Mirjam sal gesond maak.
Die Here se hart het toe versag, na Moses se gebede. Die Here het die vonnis versag na slegs 7 dae van melaatsheid en uitsluiting uit die kamp.
Hulle het toe vir Mirjam 7 dae uitgesluit uit die kamp en die volk het nie verder getrek nie. Hulle het gewag tot Mirjam gesond is voordat hulle verder getrek het.
Wat kan ons uit die verhaal van Mirjam leer?
Dat Here vroue gebruik as leiers en ook as geestelike leiers. Mirjam was 'n profetes. Sy het eintlik die werk van 'n predikant gedoen. Daarom het die kerk die afgelope 2000 jaar baie skade gely deur nie vir vrouens in geestelike leierskapsposisies te plaas nie. Ons is dankbaar dinge het verander en dat vrouens ook die kerk kan verryk.
Die Here hou nie van mense wat skeuring veroorsaak nie. Mirjam en Aäron het Moses probeer weg werk. Toe werk die Here vir Miriam weg vir 7 dae buite die kamp met melaatsheid. Daarom moet ons strewe na eenheid.
Mirjam se probleem was haar jaloesie op Moses. Sy wou soos Moses wees. Net so wou Eva in die begin ook soos God wees. Die meeste rusies word veroorsaak deur jaloesie.
Mag die Here ons help om nooit te groot vir ons skoene te raak nie. Mag ons, ons eie roeping raaksien en dit uitleef! Wees net jouself, moenie soos Mirjam probeer om soos Moses te wees nie.